Her karatesparker han motspilleren i hodet
Ukraina vant kampen 2-1, men det er situasjonen på overtid kampen vil bli husket for: Mens Bordian løper mot ballen for å stange innlegget unna, kommer Stepanenko motsatt vei. I fart stiger ukraineren til værs og planter støvelen i moldoverens hode og nakke. 28-åringen går ned for telling og har tydelig store smerter. - Han tar jo sats og har nesten et karatespark-utgangspunkt, sier VGs fotballjournalist Knut Espen Svegaarden. - Det er noe av det styggere du kan gjøre på en fotballbane. Ofte blir det diskusjon om en spiller bøyer seg og en sparker opp, men her er det ingen diskusjon: Her er det en fyr som gjør noe du ikke skal gjøre, sier han. Danske Kenn Hansen dømte oppgjøret. Han spurtet bort til Stepanenko og førte ham bort fra sinte Moldova-spillere. Deretter plukket dansken opp det røde kortet. - Bør han får mer enn to kampers karantene? - Nei, det er ikke noe tilsiktet. Han sikter ikke for å skade, men han feilberegner situasjonen fullstendig og gjør noe han ikke skal gjøre. Direkte rødt kort og et par kampers karantene høres riktig ut, mener Svegaarden.
Ukrainas Taras Stepanenko (23) kan vente seg suspensjon etter å ha hoppet opp og sparket Moldovas Vitalie Bordian (28) i hodet under gårsdagens VM-kvalifiseringskamp.